
ANTIMODERNIZAM  U  HEIDEGGERA  I  JUNGERA 


SAŽETAK 

Tema  ovog  rada  su  antimodernistički  segmenti  Heideggerovog  i  Jiingerovog  djela  te  pove¬ 
zanosti  između  njih.  U  analizi  koristim  Bourdieuovu  metodu  sociološkog  čitanja  filozofskih 
djela.  To  uključuje  analizu  tekstualne  i  izvan-tekstualne  razine,  pri  čemu  se  nastoji  ne  fa¬ 
vorizirati  nijedno  polje.  Da  bi  se  tak\’a  analiza  mogla  provesti,  valja  odbaciti  jednostrano 
čitanje  koje  bi,  5  jedne  strane  filozofskom  tekstu  dalo  apsolutnu  autonomiju,  ili  5  druge  strane 
tu  autonomiju  potpuno  reduciralo.  U  radu  sam  pokušao  antimodernističke,  konzervativne 
elemente  promatrati  odvojeno  na  razini  teksta  i  na  razini  dnevno -političke  situacije,  te  ih  na 
kraju  povezati.  Za  razliku  od  mnogih  teoretičara  po  kojima  je  antimodernizam  obilježje  tek 
pojedinih  faza  u  velikom  opusu  dvojice  navedenih  mislilaca,  teza  je  ovog  rada  da  je  antimod¬ 
ernizam  sadržan  i  u  fazama  stvaralaštva  gdje  to  i  nije  toliko  očito. 

KLJUČNE  RIJEČI  <*~ 

antimodernizam,  Heidegger,  Junger,  konzervativna  revolucija 


1.  UVOD 

Ovaj  rad  se  bavi  usporedbom  djela  dvaju 
izuzetno  utjecajnih  njemačkih  mislioca 
20.  stoljeća,  i  to  prvenstveno  analizirajući 
konzervativne,  desne  i  antimodernističke 
elemente  u  njihovom  stvaralaštvu.  Razlog 
usporedbe  Heideggera  i  Jungera  može  se 
svesti  na  očigledne  historijske  podatke,  a  to 
je  utjecaj  Jtingerova  Radnika  na  Heideggera 
u  30-im  godinama  što  će  rezultirati  time  da 
Heidegger  1940.  drži  seminar  o  Jtingeru,  dok 
će  s  druge  strane  Junger  uzvratiti  naklonost 
pišući  tekst  za  zbornik  u  čast  Heideggerova 
60.  rođendana.  No  između  djela  dvojice 
autora  postoji  i  više  od  puke  biografske 
veze.  Naime,  velika  podudarnost  između,  ne 
samo  sličnosti  samih  stavova,  već  i  sličnosti 


između  percepcije  tih  stavova  u  stručnoj  i 
laičkoj  javnosti.  Zajednička  je  karakteristika 
oba  mislioca  da  komentatori  njihovo 
političko  djelovanje  dijele  na  dvije  faze 
između  kojih  stoji  svojevrsni  lom,  uzrokovan 
razočaranošću  nacizmom  kao  ostvarenjem 
konzervativne  revolucije  čiji  su  bili  pristaše. 
No  teza  ovog  rada  jest  da  između  dviju  faza 
postoji  jaka  povezanost,  i  to  povezanost  koja 
ne  ukazuje  na  svojevrsno  “omekšavanje” 
političkih  stavova,  već  suprotno.  Naime, 
riječ  je  o  tome  da  će  se  u  ovom  radu  pokušati 
izbjeći  sužavanje  političkog  polja  po 
obrascu  po  kojem  je  Heidegger  bio  pristaša 
nacizma,  a  Junger  njemački  general  u  2. 
svjetskom  ratu.  Iako  to  jesu  važni  podaci 
u  njihovoj  političkoj  biografiji,  ovdje  je 
prvenstveno  zanimljiv  konzervativizam  u 

samom  njihovom  djelu  koji  je  tek  utjecao  na 
njihov  politički  angažman  te  je  kao  takav 
primaran  u  objašnjenju.1  Prozaično  je  reći 
da  je  Heidegger  bio  blizak  nacistima,  i  da 
tu  onda  započne  i  završi  analiza  njegovih 
političkih  svjetonazora.  Drugim  riječima, 
ovdje  se  političko  polje  uzima  u  širem 
smislu,  nastoji  se  spoznati  načine  na  koji  se 
njihov  konzervativizam  konstituirao,  kako  se 
potom  manifestirao  u  njihovim  filozofskim 
tekstovima,  te  na  kraju  rezultirao  njihovim 
političkim  angažmanom. 

2.  DVOJNO  ČITANJE 

Kroz  povijest  je  filozofski  tekst 
u  određenom  korpusu  djela  uživao 
povlasticu  da  ga  se  čita  kao  sveti  tekst  te 
je  kao  takav  imao  potpunu  autonomiju.  Po 
esencijalističkom  stajalištu  filozof  bi  bio  tek 
instrument  neke  više  instance  pa  je  shodno 
tome  filozofski  tekst  nastajao  tako  da  bi  kroz 
filozofa  progovarao  Bitak.  Bog,  Apsolutni 
Duh  i  si.  Drugim  riječima,  filozofski  tekst 
je  samim  time  što  jest  filozofski  tekst 
očišćen  od  ljudskih,  a  time  i  pogrešivih 
elemenata.  Prema  tom  bi  stajalištu  bilo 
apsurdno  unutar  filozofskog  teksta  tražiti 
npr.  političke  stavove  autora  budući  da  je 
autor  tu  nevažan.  Jedino  što  je  važno  jest 
ono  što  je  napisao.  Pa  čak  i  ako  se  spomenu 
neke  biografske  činjenice  dotičnog  filozofa, 
one  se  uzimaju  potpuno  odvojeno  od 
njegovih  spisa.  Primjer  za  takvo  postupanje 
može  biti  učestao  prikaz  Heideggerove 
filozofije,  npr.  kod  Rortyja  (1995):  pored 
predstavljanja  njegovih  filozofskih  stavova, 
Rorty  spominje  Heideggerovu  umiješanost  u 
nacistički  pokret,  no  tvrdi  daje  taj  angažman 
posve  nepovezan  s  njegovim  filozofskim 


stavovima,  te  da  je  jednostavno  rezultat 
Heideggerovog  lošeg  karaktera.  To  štoviše 
figurira  kao  dokaz  koliko  osoba  originalnog 
i  otvorenog  duha  može  biti  ograničena  i 
kratkovidna  u  privatnom  životu. 

Bourdieu  za  razliku  od  toga  inzistira 
na  dvojnom  čitanju.  U  knjizi  Politička 
ontologija  Martina  Heideggera  on  se  žali 
da  “ni  najbeskompromisniji  istraživači 
Heideggerovih  mračnih  kompromisa  s 
nacizmom  nisu  zavirili  u  same  tekstove 
ne  bi  li  našli  priznanja,  indicije  ili 
tragove  političkog  opredjeljenja  autora” 
(Bourdieu,  1996:2),  dok  s  druge  strane 
stoje  apologeti  koji  sam  čin  povezivanja 
diskusije  o  političkim  preferencijama  autora 
s  diskusijama  o  tekstovima  tog  autora 
smatraju  svetogrđem.  Bourdieu  smatra  da 
“svaka  adekvatna  analiza  mora  usvojiti 
dvostruko  odbijanje,  odbacujući  ne  samo 
tvrdnje  o  apsolutnoj  autonomiji  filozofskog 
teksta  s  njezinim  odbacivanjem  vanjske 
referentnosti,  već  isto  tako  direktnu  redukciju 
teksta  na  najopćenitije  uvjete  njegove 
proizvodnje”2  (ibid.).  Po  Bourdieuu,  moramo 
napustiti  opoziciju  između  političkog  čitanja 
i  filozofskog  čitanja,  i  poduzeti  simultano 
političko  i  filozofsko  dvojno  čitanje  tekstova 
koji  su  fundamentalno  podvojeni  njihovom 
referencom  dvama  društvenim  prostorima, 
koji  korespondiraju  s  dva  mentalna  prostora, 
ma  koliko  god  to  problematično  bilo  s 
obzirom  na  to  da  “ukoliko  želimo  izbjeći 
optužbu  za  naivnost,  nužno  moramo  zaigrati 
filozofovu  igru  (...)  i  prihvatiti  pretpostavke 
inherentne  filozofskom  polju  i  njegovoj 
povijesti”  (ibid.:55);  riječ  je  naime  o  tome  da 
filozofski  tekst  samim  svojim  proizvođenjem 
nameće  uvjete  svoje  percepcije.  Pritom  je 
očito  da  su  elementi  dvaju  polja  disperzirani 


1  To  ne  znači  da  ne  postoji  i  obratna  veza,  tj.  da  njihovo  političko  iskustvo  nije  isto  tako  utjecalo  na  njihove 
tekstove 

2  Možda  bi  primjer  takve  redukcije  teksta  na  politički  kontekst  njegovog  nastanka  mogao  predstaviti  jedan 
Žižekov  odlomak:  nakon  što  ispravno  naglašava  da  “u  hijerarhiji  ‘velikih’  filozofskih  sistema,  politika  čini  tek 
posebno,  ograničeno  ontičko  polje,  podređeno  vrhu  hijerarhije,  tj.  određeno  općim  ustrojem  kozmosa”  (Žižek, 
1976:34),  iznosi  tvrdnju  da  “na  taj  način  ostaje  ideološki  zamračena  odlučujuća  (kurziv  d.c.)  uloga  političkog 
nivoa  za  konstituisanje  samog  općenitog  ontološkog  ustroja  cjeline  ‘univerzuma’”  (ibid.) 

u  jednom  tekstu  te  je  utoliko  podjela  na 
filozofsko  i  političko  polje  umjetna. 

3.  VVEIMARSKA  NJEMAČKA  I  KONZER¬ 
VATIVNA  REVOLUCIJA 

Kao  što  smo  pokušali  pokazati  u 
prethodnom  poglavlju,  za  shvaćanje  samog 
teksta,  kako  filozofskog  tako  i  umjetničkog, 
nužno  je  znati  u  kakvom  su  okruženju 
nastajali.  U  slučaju  Heideggera  i  Jungera, 
kontekst  koji  ih  definitivno  određuje  jest 
kontekst  tadašnje  poslijeratne  Njemačke, 
tzv.  Weimarske  Njemačke  i  konzervativne 
revolucije  koja  se  odvijala  u  tom  okruženju. 
Weimarska  republika  je  po  Sloterdijku 
primjer  neuspjelog  prosvjetiteljstva: 
“predvodnici  republikanskog  prosvje¬ 
titeljstva”  kao  “dobronamjerna  manjina 
zastupnika  uma  nasuprot  gotovo 
nesavladivim  protusnagama”  (Sloterdijk, 
1992:25)  -  mržnje  prema  inteligenciji, 
antidemokratskih  i  autoritarnih  ideologija, 
nacionalizama  itd.  Kako  Georg  Gross  piše  u 
svojoj  biografiji:  “bijasmo  poput  jedrilica  na 
vjetru,  s  bijelim,  crnim  ili  crvenim  jedrima. 
(...)  Iz  daljine  svi  su  ti  znakovi  sličili  jedni 
drugima”  (cit.  u  Sloterdijk,  1990:406.). 
Sve  u  svemu,  “gađenje  nad  politikom 
pripadalo  je  u  najsnažnija  psihopolitička 
strujanja  onih  godina.  Od  nje  je  posebno 
profitirala  narodnjačka  strana,  koja  se 
je  preporučala  manje  kao  ‘stranka’  nego 
kao  ‘pokret’”  (ibid. :452).  No  osim  ovih 
političkih  prilika  Weimarske  republike 
koje  su  nedvojbeno  utjecale  na  stvaranje 
konzervativne  revolucije  i  cjelokupne  klime 
važne  za  Heideggerov  i  Jtingerov  razvitak, 
nedvojbeno  značajan  faktor  je  bilo  i  rađanje 
konzumerističkog  društva  i  početak 
amerikanizacije  njemačkog  društva:  “Zapad 
uči  prve  riječi  američkog,  među  njima  jednu 
koja  za  mnoge  simbolizira  njegovu  propast: 


week-end”  (ibid.:480).  Javljaju  se  novi  motivi 
povlačenja  u  dokolicu,  vitalizam  kraja  tjedna 
i  dašak  seksualne  revolucije. 

Traumatično  iskustvo  dvadesetih 
godina  u  Njemačkoj  izraženo  je  kako  u 
lamentacijama  o  prevlasti  masa,  tako  i 
ekspresionističkom  slikarstvu,  poeziji  i  filmu. 
Nije  teško  uvidjeti  sličnosti  između  tako 
čestog  motiva  tadašnje  filozofije  o  prevlasti 
tehnike,  u  čemu  su  značajno  prisustvovali  i 
Heideger  i  Jtinger,  i  klasičnog  filma  Fritza 
Langa  Metropolis.  Spengler  tada  zahtjeva 
ukorijenjenje  u  domovinu,  narod,  prirodu,  a 
naširoko  se  denuncira  tiranija  razuma  koja 
rezultira  anglosaksonskim  pozitivizmom. 
Gadamer  piše  u  svom  Autoportretu: 
“Mi, koji  bijasmo  mladi, tražismo 
novu  orijentaciju  u  dezorijentiranome 
svijetu”  (Gadamer,  2002:15).  “Dok  su 
prirodne  znanosti  nastavljale  uzlet  (...),  u 
svjetonazorsko  uvjetovanim  područjima 
književnosti  i  znanosti  bijaše  istinski 
doživljaj  katastrofe  koji  se  širio  i  poticao 
prekid  sa  starim  tradicijama”  (ibid.:  16.). 
Uzori  su  nađeni  u  književnim  i  filozofskim 
mentorima  (Kierkegaard,  Dostojevski, 
Tolstoj,  Nietzsche),  “novom  romantizmu”  i 
povjesničarima  drevnog  germanskog  naroda 
s  njihovom  glorifikacijom  seoskog  života, 
prirode  (Klages,  Schuler),  wagnerovskim 
anti-semitskim  krugovima,  rasističkoj 
biologiji  i  psihologiji  (Bourdieu,  1996:9). 
Tome  valja  pridodati  i  zahtjeve  za  praktičnim 
obrazovanjem  i  pritisak  industrije3  te  teške 
uvjete  rada  sveučilišnih  profesora,  što 
je,  po  Bourdieuu,  značajno  pridonijelo 
lamentiranju  o  kraju  civilizacije. 

Dio  dominantnog  svjetonazora  činilo  je 
također  gađenje  prema  sigurnosti,  državi 
blagostanja  i  svim  ostalim  malograđanskim 
vrednotama.  Jtinger,  čiji  životni  put  jednako 
kao  i  njegovi  stavovi  izneseni  u  knjigama, 
opisuje  to  gađenje:  “Ako  smo  jedanput 


3  Scheler,  a  posebice  sam  Heidegger  reagiraju  na  to  u  mnogim  svojim  tekstovima;  uostalom,  Heideggerova  glavna 
djelatnost  za  vrijeme  nacizma  je  bila  revolucija  njemačkog  visokog  školstva,  koja  je  imala  rezultirati  “preokretom 
cijelog  njemačkog  tubitka”  (Heidegger) 

živjeli  punim  životom,  zauvijek  smo 
zaštićeni  od  splina  i  dosade;  sjećanje  nas 
poput  talismana  štiti  od  nasrtaja  vremena” 
(Jtinger,  1996:166.)-  S  jedne  strane  su  se 
nalazile  životinje  usađene  u  svoj  komfor, 
a  s  druge  strane  mala  elita  koja  prihvaća 
skromnost  i  jednostavnost.  ‘“Duhovna 
revolucija’  koja  je  trebala  ‘revitalizirati’ 
naciju  bez  revolucionaliziranja  njene 
strukture,  omogućila  je  ovim  aktualnim 
ili  potencijalnim  declasses  pomirenje 
njihove  želje  da  zadrže  privilegiran 
položaj  u  društvenom  poretku  s  njihovim 
neprijateljstvom  prema  buržoaziji 
koja  ih  je  isključila  i  gađenjem  prema 
socijalističkoj  revoluciji  koja  je  prijetila 
svim  vrijednostima  koje  su  ih  odvajale  od 
proletarijata”  (Bourdieu,  1996:26).  Prema 
Bourdieuu,  bio  je  to  vapaj  za  reintegracijom 
u  organski  totalitet  autarkičnog  agrarnog 
društva,  kao  izraz  straha  što  prijeti  njihovoj 
budućnosti,  bio  to  kapitalizam  ili  marksizam, 
materijalizam  ili  bezbožni  racionalizam. 

4.  ANTIMODERNIZAM 

Pojam  antimodernizma  kojim  se 
ovdje  služim,  s  njegovim  osobinama  i 
tipologijama,  preuzimam  iz  Kravarove 
knjige  Antimodernizam.  Pokušat  ću 
primijeniti  te  parametre  na  autore  kojima 
se  ovdje  bavim.  Za  ovaj  su  tekst  važnije 
sljedeće  karakteristike  antimodernizma: 
nedostatak  epistemologijskog  uporišta  izvan 
moderne;  iracionalizam,  ali  svjetonazorske 
vrste,  tj.  prvenstveno  kao  odraz  pretjeranog 
modernog  racionalizma;  shvaćanje 
moderne  kao  monolitnog  bloka,  velikog 
transcendentalnog  subjekta;  naizmjeničnost 
pasivnih  i  aktivističkih  elemenata;  izrazito 
idealistična  genealogija  moderne;  elitizam 


samih  antimodernista  izravno  povezan  s 
prijezirom,  ili  čak  strahom  od  masa,  koje 
bivaju  shvaćene  kao  instrument  moderne 
koji  uništava  tradicijsku,  organsku  zajednicu 
u  kojoj  “svatko  zna  gdje  mu  je  mjesto”; 
ublažavajući  utjecaj  sudjelovanja  u  formalno- 
političkom  životu  na  stavove  antimodernista; 
redovita  identifikacija  moderne  s  nekim 
stereotipnim  sinegdohičnim  motivima  poput 
tehnike,  liberalne  demokracije,  tržišnog 
kapitalizma,  već  spominjanih  masa  itd.  Sto 
se  historionomija  tiče,  čini  se  da  i  Jungerova  i 
Heideggerova  djela  pripadaju  historionomiji 
pada  dopunjenog  usponom  -  eshatonom,  no  i 
ovo  će  pitanje  biti  ukratko  prikazano. 

5.  ANTI  MODERNISTIČKI  ELEMENTI  U 

HEIDEGGERA 

Kako  je  vidljivo  iz  trećeg  poglavlja, 
petnaest  godina  Weimarske  republike  bilo  je 
iznimno  burno  razdoblje  koje  je  pogodovalo 
nastanku  ressentimenta  naspram  političkog 
establishmenta.  Takvo  pak  razdoblje  nereda, 
krize  i  kaosa,  razdoblje  u  kojem  prevladava 
težnja  za  “nepolitičnom  politikom” 
(Safranski,  1994:271)  čini  iznimno  plodno 
tlo  za  nastanak  totalitarnih  režima.  Po 
Safranskom,  Heidegger  je  mislio  daje 
Hitler  nadvladao  stranačku  politiku  i  da 
će  Njemačka  s  njim  doživjeti  jedan  dosada 
neviđeni  uzlet  (ibid.:274).  Teza  ovog  rada 
jest  da,  ne  samo  da  su  Heidegger  i  Jtinger, 
kao  i  mnoštvo  njihovih  sunarodnjaka, 
“nasjeli”  na  političku  retoriku  nacional- 
socijalista,  ne  samo  da  su  zbog  loših  prilika 
u  zemlji  propustili  vidjeti  kamo  nacistička 
politika  smjera4,  već  je  težnja  proklamiranim 
vrijednostima  istog  tog  političkog  režima 
duboko  skrivena  u  samim  djelima  Heideggera 
i  Jungera.  Drugim  riječima,  Heidegger 


4  Na  pitanje  jednog  studenta  1960.  godine  koji  pita  Heideggera  da  mu  objasni  konflikt  između  njegove  filozofije 
i  njegovih  prijašnjih  političkih  stavova,  Heidegger  odgovara  kako  je  1932.  bila  teška  situacija,  kako  je  sedam 
milijuna  ljudi  bilo  nezaposleno,  a  to  si  sve  “današnje  generacije  teško  mogu  predstaviti"  (cit.  u  Safranski, 
1994:269).  Naravno,  temeljna  pogreška  ovog  dijaloga  jest  kriva  pretpostavka  da  između  Heideggerove  filozofije  i 
njegovih  ranih  političkih  stajališta  doista  postoji  konflikt,  što  student  očito  ne  može  vidjeti,  a  što  Heidegger  ne  želi 
priznati. 

nije  klasificiran  kao  desni,  konzervativni 
filozof  zato  što  je  svojevremeno  bio  blizak 
nacistima  već  je  bio  blizak  nacistima  zato  što 
je  konzervativizam  bio  inherentan  njegovu 
fundamentalnom  filozofskom  credu.  Stoga  je 
Sloterdijk  u  pravu  kada  tvrdi  daje  Heidegger 
bio  politički  naivac  samo  ukoliko  se  pod 
tim  misli  samo  na  to  da  je  u  političkom 
djelovanju  bio  prefanatičan  i  nedovoljno 
pragmatičan;  no  ukoliko  bi  to  imalo  značiti 
i  to  da  je  Heidegger  tobože  samo  htio  jednu 
ekonomski  sposobnu  vladu  koja  će  zaposliti 
tih  sedam  milijuna  ljudi,  dok  gaje  odjednom 
dočekao  totalitarizam,  onda  definitivno  ne. 
Ako  se  Heidegger  igdje  potpuno  razišao 
s  nacizmom,  onda  to  nije  bilo  zato  što  bi 
nacizam  bio  preradikalan  već  zato  što  nije 
bio  dovoljno  radikalan.  Heidegger  je  od  tog 
pokreta  očekivao  razvrgnuće  s  modernom; 
dolazak  nacista  na  vlast  imalo  je  za  njega 
biti  svojevrsni  eshaton.  No  Heideggerovo 
razočaranje  proizlazi  otuda  što  je  nacizam 
pokazao,  kao  da  je  drugačije  moglo  biti, 
da  ne  može  razvrgnuti  s  modernom,  niti  sa 
svim  onim  elementima  moderne  koji  su  tako 
često  bili  predmet  kritike  u  Heideggerovim 
spisima:  tehnikom,  industrijom  itd.  Drugim 
riječima,  dvojbeno  je  da  li  je  Heidegger 
zaista  samo  politički  sanjao,  kako  je  on  sam 
htio  vjerovati,  pa  i  samo  filozofski  sanjao,  a 
politički  se  prevario,  kako  tvrdi  Safranski, 
ili  se  možda  s  druge  strane  ni  manje  ni  više 
nego  filozofski  prevario,  misleći  da  se  taj 
prekid  s  modernom  doista  može  desiti. 

Koji  su  to,  dakle,  antimodernistički 
elementi  u  njegovim  djelima?  Kao  i  većina 
utjecajnih  mislilaca,  Heidegger  izaziva 
mnoge  kontroverze  pa  o  jednoj  te  istoj  stvari 
dobiva  dijametralno  suprotne  ocjene.  S 
jedne  se  strane  Heideggerov  opus  promatra 
monolitno,  zamjerajući  mu  iste  stvari, 


ponajčešće  iracionalizam,  za  cjelokupno 
njegovo  djelo  bez  da  se  uspijeva  uvidjeti 
sve  varijacije  koje  je  razvio  kroz  više  od 
pedeset  godina  filozofskog  djelovanja.* 5  S 
druge  je  strane  Heideggerov  opus  uvriježeno 
promatrati  u  dva  strogo  podijeljena  dijela, 
pri  čemu  je  rani  Heidegger  znanstveni, 
racionalni  Heidegger,  kojemu  se  nipošto  ne 
može  imputirati  antimodernizam.  Namjera 
ovog  rada  je  prema  tome  bila  na  neki  način 
izbjeći  obje  zamke,  s  jedne  strane  monolitno 
gledanje  na  Heideggerov  opus,  a  s  druge 
neuviđanje  kontinuiteta  njegovog  djelovanja. 
Bez  namjere  da  se  osporava  očitu  razliku 
između  Heideggerove  ranije  i  kasnije 
faze,  čini  se  da  je  u  tu  podjelu,  barem  što 
se  tiče  teme  ovog  rada  -  antimodernizma 
-  potrebno  unijeti  neke  promjene.  Naime, 
prema  toj  podjeli,  rani  Heidegger  nije 
antimodernist,  a  Bitak  i  vrijeme  piše 
skoro  pa  znanstveno,  usustavljujući  ga  po 
dijelovima  i  poglavljima.  Antimodernistički 
Heidegger  je  prema  tome  prije  onaj  koji 
govori  polu-pjesničkim  jezikom,  te  koji 
početak  dekadencije  zapadnog  mišljenja  vidi 
još  u  Platona.  No  teza  je  da  je  prije  riječ  o 
tome  da  Heidegger  u  kasnijoj  fazi  granicu 
moderne  počinje  smještati  kronološki  prije 
nego  da  tu  granicu,  što  bi  proizlazilo  iz  toga 
da  antimodernistom  postaje  tek  u  kasnoj 
fazi,  uopće  uvodi.  Taj  rez  u  polju  filozofskog 
vrlo  je  vjerojatno  posljedica  razočaranja  u 
polju  političkog  jer  je  Heidegger  shvatio  da 
nikakav  povratak  na  predmoderno  stanje 
nije  moguć  te  stoga,  skoro  pa  fatalistički, 
počinje  gledati  na  “zaborav  bitka”  kao  nešto 
inherentno  bitku.  Historionomija  se  pri  tom 
lomu  mijenja  iz  modela  luka,  u  model  pada.6 
Bourdieu  je  u  pravu  kad  tvrdi  da  “poznati 
okret  ( Kehre )  nije  radikalni  raskid  već  samo 
krajnji  proizvod  evolucije”7  (Bourdieu, 


3  Primjer  ovakvog  gledišta  je  Eagleton  po  kojemu  je  za  Heideggera  “filozofija  prije  sveti  ritual,  nego  sekularna 

analiza”  (Eagleton,  1990:304). 

6  Bilo  bi  doduše  nepošteno  reći  da  se  Heidegger  potpuno  odriče  vjere  u  spas:  no  bitna  razlika  je  u  tome  što  ta  vjera 
postaje  izrazito  apstraktna  i  isto  tako  fatalistički  obojena;  paradigmatično  mjesto  za  to  nalazimo  u  spisu  O  tehnici 

gdje  Heidegger  na  kraju  citira  Holderlinov  stih  "Ali  gdje  postoji  opasnost,  raste  također  ono  spasonosno". 

1996:99). 

3.1  RANI  HEIDEGGER7 8 

S  epistemologijskog  aspekta  Bitka  i 
vremena,  temeljna  Heideggerova  inovacija 
je  u  uvođenju  čuvstvovanja  i  razumijevanja 
kao  temeljnih  modusa  spoznavanja.  Na 
prvi  se  pogled  ti  pojmovi  mogu  činiti  kao 
siguran  dokaz  da  je  Heidegger  zastranio 
u  iracionalizam.  Prema  tome.  njegovo 
distanciranje  od  kako  “slijepog  racionalizma” 
tako  i  “razrokog  iracionalizma”  čine 
se  kao  obična  retorička  smicalica.  No 
Heideggerova  namjera  uvođenja  tih  pojmova 
jest  svojevrsno  nadilaženje  dihotomije 
racionalno/iracionalno  kao  tekovine 
moderne,  prije  svega  tehno-znanstvene 
civilizacije.  Heidegger  želi  pokazati  kako 
je  diskurs  iracionalnog  stvoren  diskursom 
racionalnog9  te  zaći  iza  te  umjetne,  povijesne 
dihotomije  ne  bi  li  spoznao  “pravo”  svjetlo. 
U  skladu  s  tim,  Heidegger  uvodi  pojam 
destrukcije  tradicijskog  mišljenja  jer  ovo 
samo  nanosi  slojeve  na  povijesne  istine 
te  ih  tako  čini  nama  nespoznatljivim, 
ili  kako  kaže  Heidegger:  “tradicija  (...) 
najprije  i  najčešće  čini  ono  što  ‘predaje’ 
tako  malo  pristupačnim,  da  to,  naprotiv, 
zakriva”  (Heidegger,  1988:23);  “maglovito 
razumijevanje  bitka  može,  zatim,  biti 
učinak  naslijeđenih  teorija  i  mnijenja  o 
bitku,  i  to  tako  da  pri  tome  te  teorije  ostaju 
skrivene”  (ibid. :5).  Stoga  Heidegger  tvrdi 
da  “znanstveno  istraživanje  nije  jedini  i  nije 
najbliži  mogući  način  bitka  tog  bića”  (ibid.: 


12),  već  su  “mogućnosti  dokučivanja  što 
ih  ima  spoznaja  daleko  prekratka  dometa 
spram  izvornog  dokučivanja  raspoloženja 
(ibid.:  153). 

Koliko  se  god  dakle  takvi  stavovi  činili 
tipično  iracionalističkima,  Heideggerova  je 
namjera,  kad  se  distancira  i  od  racionalizma  i 
od  iracionalizma,  namjeravajući  pronaći  neki 
srednji  put,  u  potpunosti  legitimna.  Kako 
objašnjava  Taylor,  moderni  racionalizam 
je  određen  ontologiziranjem  racionalnog 
postupka,  pa  je  “ono  što  je  prije  bilo  samo 
smatrano  ispravnim  postupkom  racionalnog 
mišljenja  pripisano  samoj  konstituciji  uma, 
učinjeno  samim  dijelom  njegove  strukture” 
(Taylor,  1995:61).  S  prijelazom  u  modernu 
oprirodnio  se  jedan  način  mišljenja  bitno 
karakterističan  za  znanstveno-tehničku 
civilizaciju,  a  Heidegger  nastoji  preispitati 
takvo  oprirodnjeno  zdravorazumsko 
gledište. 

Derrida  mu  pritom  postavlja  pitanje 
na  čemu  on  epistemologijski  temelji  taj 
svoj  odmak  od  tradicionalne  filozofije. 
Heideggera  on  optužuje  daje  “iskoračenje 
‘van  filosofije’  daleko  teže  pojmiti  nego 
što  to  zamišljaju  oni  koji  veruju  da  su  ga 
davno  učinili  sa  elegantnom  lakoćom  i 
koji  su,  uglavnom,  porinuti  u  metafiziku 
do  guše,  u  diskursu  za  koji  tvrde  da  su  ga 
se  oslobodili”10  (Derrida,  1990:140).  Po 
Derridi  se  Heidegger,  unatoč  pokušaju ,  nije 
uspio  distancirati  od  moderne.  Upravo  u 
tom  pokušaju  je  sadržan  antimodernizam. 
Budući  da  Heidegger  ne  uspijeva  uvidjeti  svu 


7  Iako  se  pritom  sa  Bourdieuom  ne  slažem  oko  naravi  te  evolucije,  jer  po  njemu  ona  znači  “kontinuirani  progres  ka 
apsolutnom  iracionalizmu”  (Bourdieu,  1990:99). 

8  Podjelu  na  ranog  i  kasnog  Heideggera  uzimamo  kroz  najjednostavniju  shemu:  kroz  podjelu  na  fenomenološkog 
Heideggera  prije  Bitka  i  vremena ,  i  Heideggera  iz  faze  poslije  pisanja  tog  djela. 

9  Tu  se  kasnije  na  njega  nastavlja  Foucault:  po  njemu  se  u  našem  društvu  javlja  i  drugi  princip  isključivanja,  ne 
više  zabrana  več  podjela  i  isključivanje,  prije  svega  protuslovljem  razuma  i  ludila.  Naime,  “volja  za  znanjem  koja  se 
javlja  u  16.  i  17.  stoljeću  teži  tome  da  na  druge  diskurse  vrši  pritisak  i  određena  moć  prisile”  (Foucault,  1994: 120) ;  te 
shodno  tome,  racionalni  diskurs  počinje  iracionalni  diskurs,  tj.  ‘luđake’  zatvarati  u  posebne  ustanove  i  primjenjivati 
na  njih  sebi  svojstvene,  racionalne  metode  istraživanja,  čineći  ih  objektima  znanosti,  kao  nove  volje  za  znanjem. 
Stoga,  kaže  Foucault  očito  se  nastavljajući  na  Heideggera,  “problem  nije  u  pravljenju  podjela  istinitog  i  lažnog, 
već  da  se  historijski  sagleda  kako  se  proizvode  učinci  istine  unutar  diskursa  koji  po  sebi  nisu  ni  istiniti  ni  lažni” 
(ibid.:  150). 

10  Slično  tvrde  Habermas:  “Heidegger  prekoračuje  horizont  filozofije  svijesti  samo  da  bi  ostao  u  njezinoj  sjeni” 

raznolikost  moderniteta,  budući  da  cijelo  to 
dijakronijski  i  sinkronijski  složeno  razdoblje 
reducira  samo  na  znanstveno-tehničko 
rezoniranje,  on  namjerava  svojevrsnim 
misaonim  povratkom  u  prošlost  pronaći 
“autentičnu”  spoznaju.  Međutim,  kao  što 
Derrida  pokazuje,  on  pri  toj  operaciji  ne 
može  naći  epistemologijsko  uporište  izvan 
moderne.  Iako  misli  da  svojom  destrukcijom 
tradicijom  nataloženog  mišljenja  izlazi  iz 
omrznutog  metafizičkog  diskursa,  pitanje 
je  da  li  u  toj  namjeri  uspijeva,  ili  je  možda  u 
njemu,  kao  i  u  modernom  mišljenju  općenito 
u  stvari  “porinut  do  grla”. 

Na  kraju  se  čini  da  rani  Heidegger 
odgovara  većini  kriterija  prema  kojima 
mjerimo  antimodernizam,  što  međutim  ne 
znači  da  odgovara  i  kriteriju  iracionalizma." 
Taj  antimodernizam  ne  uključuje  eksplicitno 
pozivanje  na  neko  uređenje  koje  bi 
trebalo  parirati  modernističkom  padu,  tj. 
osiromašenju,  zbog  čega  Kravar  možda  ne 
smatra  ranog  Heideggera  antimodernistom. 
No  on  ipak  počiva  na  pretpostavci  pred- 
moderne  civilizacije  kao  neotuđenog 
protusvijeta,  zbog  čega  se  ranog  Heideggera 
ipak  može  smatrati  antimodernistom. 

3.2  KASNI  HEIDEGGER 

Ne  možemo  se,  dakle,  složiti  sa  gledištem 
da  između  Heideggera  iz  fenomenološke 
faze  i  Heideggera  iz  faze  poslije  Bitka  i 
vremena,  što  se  tiče  elemenata  koje  ovdje 
istražujemo,  postoji  značajni  rez.  Umjesto 
da  u  radovima  iz  druge  faze  tražimo  početke 
antimodernizma,  namjera  će  nam  biti  da 
uvidimo  njegove  modifikacije.  One  se  prije 
svega  sastoje  u  pomicanju  praga  dekadencije 
dalje  u  povijest.  Iako  bi  se  i  u  Bitku  i  vremenu 
dalo  naći  argumenata  za  tezu  da  Heidegger 
početak  dekadencije  vidi  ne  samo  s  početkom 


moderne  i  razvoja  moderne  znanosti,  već  i  s 
padom  grčke  civilizacije,  čini  se  da  u  toj  fazi 
ipak  moderna,  razvoj  znanosti,  kapitalizam  i 
javljanje  liberalnih  demokracija  označavaju 
početak  pada.  No  u  Izvoru  umjetničkog 
djela  iz  1950.  za  Heideggera  je  prag 
znatno  dublje  u  povijesti.  Pa  tako  tvrdi  da 
“prevođenje  grčkih  imena  na  latinski  jezik 
nipošto  nije  nedužan  događaj”  (Heidegger, 
1959:14),  a  bestemeljnost  zapadnoga 
mišljenja  počinje  ovim  prevođenjem.  I 
ovdje  se  po  Heideggeru  “um  (...)  postavši 
ratio,  racionalno  izopačio”  (ibid. :  16),  ali 
se  taj  događaj  desio  puno  prije  moderne: 
“Da  se  stvarnost  stvari  dade  izreći  osobito 
teško  i  rijetko,  za  to  je  navještena  povijest 
njezina  tumačenja  nevarljiva  potvrda.  Ova  se 
povijest  poklapa  sa  sudbinom,  shodno  kojoj 
je  zapadno  mišljenje  dosada  uopće  mislilo 
bitak  bića”(ibid.:23).  U  Prevladavanju 
metafizike  za  Heideggera  je  propadanje 
istine  posljedica  dovršenja  metafizike:  “(...) 
i  zbog  sloma  metafizikom  prožetog  svijeta 
i  zbog  pustošenja  zemlje  koje  svoje  korene 
ima  u  metafizici”  (Heidegger,  1982:9).  Ovdje 
je,  osim  što  vidimo  tipičnu  historionomiju 
pada,  budući  da  je  jednom  postojalo  zlatno 
doba  i  otada  traje  to  dovršavanje  metafizike, 
zanimljiv  još  jedan  moment  koji  smo 
istaknuli  kao  indikator  antimodernizma: 
pustošenje  zemlje  kao  posljedica  tehno- 
znanosti  ima  svoje  korijenje  u  metafizici, 
tj.  uzroci  istog  su  potpuno  idealistički; 
“metafizika  je  jedina,  a  možda  i  neminovna 
kob  Zapada  i  pretpostavka  njegove 
planetarne  dominacije”  (ibid.:14).  Heidegger 
nastavlja:  “Propast  se  već  dogodila. 
Posledice  tog  događaja  su  datosti  i  svetskoj 
istoriji  našeg  veka”  (ibid.:9),  a  tehnika  koju 
su  mnogi  antimodernisti  znali  identificirati 
sa  uzrokom  sve  nevolje  je  samo  “dovršena 


(Habermas,  1986: 133);  i  Althusser:  “Ne  izlazi  se  iz  zatvorenog  prostora  postavljajući  se  u  njegovu  puku  izvanjskost; 
sve  dok  to  izvanjsko  ili  ta  dubina  ostaju  njegovo  izvanjsko  i  njegova  dubina,  oni  i  dalje  pripadaju  tom  krugu,  tom 
zatvorenom  prostoru,  kao  njegovo  ponavljanje  u  njegovoj  drugotnosti”  (Althusser,  1975:58). 

11  Osim  ako  pretpostavimo  da  Kravar  pri  operacionalizaciji  pojma  iracionalizma,  kad  napominje  da  iracionalizam 
shvaća  prije  svega  kao  onaj  svjetonazorske  vrste,  tj.  kao  opreku  pretjeranom  modemom  racionalizmu,  tu  ogradu 
shvaća  dovoljno  široko.  No  čak  i  tada  bismo  mogli  govoriti  o  iracionalizmu  tek  uvjetno  govoreći. 

metafizika”  (ibid.:18).  Stoga  Heidegger  može 
zaključiti  da  su  “tehnika  kao  najviša  forma 
racionalne  svijesti  i  odsutstvo  razmišljanja 
(...)  pripadaju  jedno  drugom:  oni  su  jedno  te 
isto”(ibid.:26).12 

6.  ANTI  MODERNISTIČKI  ELEMENTI  U 

JUNGERA 

Slično  kao  u  komentarima  Heideggera, 
i  Jtingerovo  se  političko  djelovanje  s  jedne 
strane  dijeli  na  dva  dijela,  između  kojih  stoji 
razočaranje  nacističkom  vladavinom.  Dok 
Jiinger  20-tih  godina  s  oduševljenjem  piše  o 
ratu,  i  to  iz  prve  ruke,  kao  visokoodlikovani 
vojnik  iz  1.  svjetskog  rata,  nakon  čega  na 
prijelazu  između  trećeg  i  četvrtog  desetljeća 
20.  stoljeća  kreće  nešto  ambicioznijim  putem, 
pišući  o  Radniku  i  Totalnoj  mobilizaciji ,  u 
Mramornim  liticama,  kao  kritici  nacizma, 
Jiinger  se  prema  tom  tumačenju  okreće 
za  180  stupnjeva.  S  druge  strane  se,  dotle, 
između  tih  dviju  faza  stavlja  znak  jednakosti 
(usp.  Kaiser,  1962).  Kao  i  u  poglavlju  koje 
tematizira  Heideggerov  antimodernizam, 
osobno  se  ne  slažem  ni  s  jednim  od  ta  dva 
pristupa. 

Jtingerov  životni  put  tijekom  turbulentnih 
događanja  20-ih  i  30-ih  godina  ipak  se 
značajno  razlikuje  od  Heideggerova:  iako  s 
Heideggerom  20-ih  dijeli  kritičku  svijest  vis- 
a-vis  ne  samo  Weimarske  republike,  nego 
i  parlamentarnog  sustava  i  demokracije 
uopće,  Jiinger  se  nikad  nije  dao  zavesti 


likovima  iz  političkog  polusvijeta.  Iako 
je  s  Heideggerom  dijelio  isto  gađenje  nad 
političkim  prilikama,  Jiinger  je  bez  daljnjeg 
u  tim  odlučujućim  trenucima  bio  bistriji  i 
trezveniji  od  Heideggera.  No  jasno  je  da  to 
ne  mijenja  činjenicu  da  su  obojica  bili  tvrdi 
antimodernisti  i  konzervativci.  Razlika  je 
samo  u  tome  da  se  Jiinger  nije  dao  prevariti, 
i  da  je  otpočetka  znao  da  nikakav  zbiljski 
preokret  nije  moguć  sa  snagama  u  koje  je 
Heidegger  vjerovao.  Možda  je  razlog  u  tome 
što  Jiinger  za  razliku  od  Heideggera  nije  bio 
“salonski  revolucionar”,  što  čovjeka  koji  sa 
osamnaest  godina  bježi  u  legiju  stranaca, 
koji  se  1914.  prijavljuje  kao  dobrovoljac  u  1. 
svjetski  rat  gdje  je  14  puta  ranjen  te  iz  kojeg 
izlazi  kao  jedan  od  najvećih  ratnih  junaka 
(1917.  iz  ruku  Hindenburga  prima  najviše 
njemačko  ratno  odličje  “Za  hrabrost”) 
nije  tako  lako  mogao  fascinirati  nekakav 
austrijski  kaplar  i  njegove  ruke.1’  Nacisti 
1933.  Jiingeru  nude  članstvo  u  Akademiji 
umjetnosti  i  mjesto  senatora,  no  Jiinger 
odbija  i  jedno  i  drugo.  Također,  kad  je  udruga 
bivših  boraca  njegova  puka  isključila  sve 
Židove,  Jiinger  daje  ostavku.  Moglo  bi  se  sad 
postaviti  pitanje  kako  se  ovakvog  čovjeka, 
osvjedočenog  protivnika  anti-semitizma  i 
barbarstva  svake  vrste,  može  ubrojiti  među 
desne,  konzervativne  i  antimodernističke 
autore,  za  koje  se,  u  jednom  svjetonazoru, 
automatski  pretpostavlja  da  su  nešto  poput 
instrumenata  nacističke  propagande, 
dakle  nešto  kao  umivena  verzija  samih 


12  Upravo  ova  značajka,  tipična  za  antimodernistički  diskurs,  ta  da  uzroke  pada  smatra  posve  idealističkima, 
razlikuje  Heideggera  od  frankfurtovaca.  Iako  bi  se  i  kod  Adorna  mogli  naći  elementi  bliski  hajdegerovskoj 
“posljednjoj  napuštenosti  bića”,  kauzalna  veza  bi  išla  posve  obrnutim  tokom.  Naime,  dok  bi  kod  Adorna  to 
bilo  posljedica  užasa  2.  svjetskog  rata,  kod  Heideggera  su  “‘svetski  ratovi’  i  njihova  ‘totalnost’  već  posledice 
napuštenosti  bića”  (ibid. :3 1),  i  zato  Adorno  kritizira  Heideggera  da  od  “loše  empirije  pravi  transcendenciju” 
(Adorno,  1978:161).  Dok  se  kod  Adorna  tematiziranje  čovjekova  otuđenja  temelji  na  čvrstoj  marksističkoj, 
političko-ekonomskoj  kritici,  kod  Heideggera  je  “iskorišćavanje  svih  materijala,  uključujući  i  sirovinu  zvanu 
‘čovjek’  (...)  određeno,  na  skriven  način,  potpunom  prazninom  u  kojoj  se  nalazi  bivstvujuće”  (Heidegger,  1982:35). 
Takvu  strategiju  kritizira  Bourdieu  tvrdeći  da  “identificirajući  ontološko  otuđenje  s  temeljem  svih  otuđenja  znači 
banalizirati  i  ujedno  dematerijalizirati  ekonomsko  otuđenje”  (Bourdieu,  1996:68). 

13  Jaspers  je  u  svibnju  1933.,  u  posljednjem  prijeratnom  razgovoru  sa  Heideggerom,  svog  prijatelja,  koji  je  već 
očigledno  ušao  u  fazu  najfanatičnijeg  obožavanja  Hitlera,  pitao  kako  će  jedan  tako  neobrazovan  čovjek  spasiti 
Njemačku.  Na  to  mu  Heidegger  odgovara:  “Obrazovanje  je  posve  nevažno. ..pogledajte  samo  te  nevjerojatne 
ruke!”  (usp.  Safranski,  1994:274). 

političara,  sredstvo  hegemonije.  No,  kako 
je  napomenuto  nekoliko  puta,  od  takvog 
se  gledišta  koje  područje  političkog  uzima 
suviše  usko,  treba  distancirati.  Naime,  nema 
ništa  kontradiktorno  u  tome  da  je  netko 
istodobno  bio  oštri  protivnik  nacizma  i 
tvrdi  antimodernist,  bez  obzira  na  to  što 
su  primjerice  Knut  Hamsun  ili  Ezra  Pound 
bili  oboje.  To  dakako  ne  znači  da  su  te  dvije 
sfere,  politike  u  užem,  tj.  dnevne  politike, 
i  širem  smislu  potpuno  neovisni  entiteti. 
No  ipak  ih  valja  razlikovati  i  svakoj  od 
njih  podariti  relativnu  autonomiju.  Upravo 
zbog  nerazlikovanja  ovih  elemenata  Jiinger 
biva  nakon  2.  svjetskog  rata  šikaniran 
tijekom  procesa  denacifikacije,  unatoč 
tome  što  je  on  vjerojatno  bio  zadnji  koji  je 
trebao  denacifikaciju.  Jiinger  tako  dobija 
petogodišnju  zabranu  publiciranja  svojih 
djela  i  biva  smješten  na  crnu  listu. 

No  gdje  bi  se  dakle  u  Jtingerovim  teksto¬ 
vima  nalazila  ta  srodnost?  Najprirodniji 
primjer  za  to  bez  daljnjeg  bi  bila  djela  iz 
ranije  faze,  ponajprije  Radnik,  knjiga  o  kojoj 
i  sam  Jiinger  kaže  da  predstavlja  “točku  na 
kojoj  se  pendularno  kretanje  moje  misli 
ponajviše  nagnulo  ka  kolektivističkom  polu” 
(cit.  u  Cetinić-Petris,  1995:131).  No  kao  i  u 
analizi  Heideggerovog  antimodernizma  i  u 
ovom  je  slučaju  teza  da  se  antimodernistički 
elementi  mogu  naći  i  u  drugim  fazama 
njegova  djelovanja. 

6.1.  RADNIK 

Ovo  se  poglavlje  bavi  antimodernističkim 
elementima  u  Jiingerovu  Radniku  iz  1932. 
Jiingerov  je  antimodernizam  u  ovom 
slučaju  sasvim  osebujan:  naime,  za  razliku 
od  mnogih  pisaca  koji  u  tehnici,  znanosti 
i  industriji  vide  oličenje  moderne  koje 
zbog  toga  treba  na  neki  način  promijeniti 


i  nadomjestiti,  Jiinger  se  nada  novoj  epohi 
u  kojoj  će  ti  elementi  biti  oslobođeni 
dosadašnjeg  služenja  kapitalističkim 
odnosima  te  demokraciji  i  liberalizmu 
kao  njihovoj  nadgradnji.  Kompleksnost 
Jiingerove  pozicije  sastoji  se  u  tome  što  u 
kritici  kapitalizma  prihvaća  elemente  iz  dvaju 
svjetonazora  suprotstavljenih  kapitalizmu, 
ali  i  međusobno  suprotstavljenih  jedan 
drugom.  Iako  i  desna  (konzervativna, 
antimodernistička)  i  lijeva  (socijalistička, 
marksistička)  strana  kritiziraju  kapitalizam, 
jedna  od  razlika  je,  vrlo  pojednostavljeno 
govoreći,  u  tome  što  marksisti  uglavnom 
smatraju  da  će  znanost  i  tehniku,  trenutačno 
zapregnute  u  mehanizam  kapitala, 
osloboditi  i  privesti  služenju  radničkoj 
klasi.  Upravo  uz  pomoć  znanosti  i  tehnike, 
kao  fundamentima  industrijalizacije,  bit  će 
moguće  da  iz  carstva  nužnosti  prijeđemo 
u  carstvo  slobode ,14  Za  razliku  od  toga, 
desna  strana  odbija  na  tehniku  gledati  kao 
na  nešto  neutralno.15  Tehnika  je  zajedno 
s  kapitalizmom  čije  je  sredstvo  upravo 
i  uzrok  sve  nevolje  te  kao  takva  ne  može 
biti  rehabilitirana  u  nekom  novom  sistemu: 
“težište  je  antimodernističkog  otpora  tehnici 
u  nastojanju  da  se  dokaže  njena  ovisnost 
o  ograničenjima  i  privacijama  moderne 
kao  transcendentalnog  subjekta”  (Kravar, 
2004:133).  Stoga  je  jedina  nada  u  nekakvoj 
eshatološkoj,  kvazi-religioznoj  viziji  da 
“tamo  gdje  postoji  opasnost,  raste  i  ono 
spasonosno”  (Holderlin). 

Međutim,  Jiinger  u  Radniku  odbija  ovu 
vrstu  antimodernističkog  fatalizma.  U  njega, 
kao  i  u  drugih  pripadnika  konzervativne 
revolucije,  “javljaju  se  ustupci  moderni,  tj. 
spremnost  da  se  neki  rezultati  građanske 
civilizacije  (na  primjer  kapitalizam,  imperi¬ 
jalistička  politika,  industrijska  proizvodnja, 


14  Možda  je  indikativno  da  iznimku  od  tog  objektivnog  gledišta  čine  upravo  pripadnici  zagrebačke  marksističke 
Praxis-tilozofije  (te  njihovi  nasljednici),  koju  odlikuje  sinteza  Marxa  i  Heideggera.  Primjerice  usp.  Burger  (1979) 
kao  primjer  supstancijalne  kritike  znanosti  kao  takve. 

15  “Najgore  smo  izloženi  tehnici  ako  na  nju  gledamo  kao  na  nešto  neutralno,  jer  nas  to  čini  slijepima  za  bit 
tehnike”  (Heidegger,  1996:221). 

tehnika)  premisle  te  zadrže  na  snazi  i  u 
svjetovima  onkraj  moderne”  (ibid.:  1 18).  Po 
Jtingeru  je  “upravo  tehnika  aspekt  moderne 
civilizacije  koji  bi  se  mogao  otkopčati  od 
prisile  neprekidna  napretka  te  se  prometnuti 
u  temelj  postojana  predmoderna  stanja” 
(ibid. :  1 19).  Po  njemu  je  tehničkom  svijetu 
svojstven  “embrionalni  karakter,  koji  teži 
posve  određenu  stanju  zrelosti”  (Jtinger, 
1981:172).  U  njoj  se  “naslućuje  dokinuće 
dinamičkog  i  revolucionarnoga  prostora 
statičkim  i  posve  sređenim  prostorom. 
Izvršava  se,  dakle,  prijelaz  i  promjena  u 
stalnost”  (ibid.:  178).  Kao  stoje  napomenuto 
u  3.  poglavlju,  Weimarska  Njemačka  je  bila 
okružje  stalnih  sumnji  u  demokraciju  i 
parlamentarni  sistem  stoje  na  kraju  i  dovelo 
do  toga  da  se  rodila  potreba  za  pokretom, 
a  ne  normalnom  građanskom  strankom 
te  u  krajnjim  konzekvencama  rezultiralo 
dolaskom  na  vlast  nacional-socijalista  - 
sigurno  ne  samo  još  jedne  u  nizu  bezličnih 
stranaka.  Jtinger  se  u  toj  kritici  demokracije 
posebno  isticao:  kako  kaže  na  početku 
Radnika ,  “plan  ove  knjige  je  da  obris 
(Gestalt)  radnika  napravi  s  onu  stranu  teorije, 
partija,  predrasuda”  (ibid.:9).  Taj  i  takav 
radnik,  unatoč  tome  što  je  “poput  metala  još 
ne  potpuno  očišćenog  od  drugih  supstanci 
zaražen  s  građanskim  vrijednostima” 
(ibid.:  17),  u  potpunoj  je  suprotstavljenosti 
spram  građanskog  društva,  te  nagovješćuje 
nadolazak  nove  epohe.  Ali  ta  nadolazeća 
epoha  nije  tek  još  samo  jedna  povijesna 
epoha,  već  je  karakterizira  eshatološki 
karakter:  “danas  predosjećamo  bogatiji, 
dublji,  plodonosniji  svijet”  (ibid.:31).  Stoga 
se  “radnik  mora  pojaviti  u  novom  obliku, 
tako  da  ne  bude  samo  zrcalna  obrnuta  slika 
građanske  svijesti,  već  jedna  autentična 
samosvijest”  (ibid.:32);  naime,  “radnik  ne 
donosi  samo  još  jednu  novu  društvenu  moć 
i  novi  društveni  sloj,  nego  nove  povijesne 
obrise  čovječanstva”  (ibid.:  67). 

6.2.  NA  MRAMORNIM  LITICAMA 

Slično  kao  u  Heideggerovom  distan¬ 
ciranju  od  nacizma,  Jtingerov  se  roman  Na 
mramornim  liticama  iz  1939.  godine,  unatoč 
tome  što  predstavlja  žestoku  kritiku  nacizma, 
nipošto  ne  može  smatrati  promjenom 
smjera.  Baš  kao  što  se  Heidegger  distancira 
od  režima  ne  zbog  režimskog  radikalnog 
antimodernizma,  već  zbog  radikalnog 
modernizma,  naime,  zbog  toga  što  nije 
ispunio  obećanje  raskida  sa  modernom,  i 
Jtinger  u  svojem  romanu  kritizira  Hitlera 
ne  zbog  njegovog  antimodernističkog 
ekstremizma,  već  kao  tipičnu  destruktivnu 
modernu  pojavu.  S  obzirom  na  to.  nije  ni 
čudno  daje  knjiga  shvaćena  kao  prijetnja:  za 
režim  koji  je  sebe  prikazivao  kao  onaj  koji 
uspostavlja  iskonsko  stanje,  optužba  daje 
samo  još  jedan  tipični  moderni  režim  bila  je 
krajnje  opasna  te  1940.  knjiga  biva  povučena 
iz  prodaje. 

Na  početku  romana,  pripovjedač  se 
s  vremenske  distance  osvrće  na  sretna 
vremena,  “kako  su  prošla  unepovrat” 
(Jtinger,  1995:5).  Naime,  tek  u  sjaju 
uspomena  “shvatimo  kakva  je  to  sretna 
slučajnost  za  nas  ljude  kad  živimo  u  svojim 
malim  zajednicama,  pod  mirnim  krovom, 
kad  vodimo  ugodne  razgovore  i  uz  ljubazni 
pozdrav  ustajemo  i  liježemo  na  počinak” 
(ibid.).  Pripovjedač  opisuje  doba  blagostanja, 
idiličnog  seoskog  života  u  skladu  s  prirodom. 
U  opreci  s  konzumerizmom  koji  je,  kako 
smo  već  napomenuli,  u  Njemačkoj  1920-ih 
godina  počeo  uzimati  maha,  pripovjedač 
ovdje  spominje  “začudno  buđenje  koje  bi  nas 
istodobno  razdragalo  i  ispunilo  strahom” 
(ibid.:7)  kad  bi  vidjeli  “rog  što  gaje  seljak  na 
visokom  kolcu  zabio  u  zemlju  svojeg  vrta”, 
“sovu  žutih  očiju”  ili  “padajući  meteor” 
(ibid.).  Naime,  “kada  smo  zadovoljni,  našim 
su  osjetilima  dostatni  i  najškrtiji  darovi  ovog 
svijeta”  (ibid. :16). 

Pripovjedač  pritom  naglašava  koliko  je 
to  njemu,  čovjeku  iz  civilizacije  bilo  čudno, 
za  razliku  od  Lampuse,  njegove  punice,  kojoj 

je  kao  vještici  sve  to  bilo  posve  normalno. 
Lampusa  inače  spada  u  red  likova  koji 
imaju  funkciju  pokazivanja  neiskvarenosti 
neciviliziranog  čovjeka,  iako  valja  naglasiti 
da  Jiinger,  za  razliku  od  npr.  Knuta  Hamsuna, 
ne  ide  u  njihovo  jednostrano  idealiziranje. 
Naime,  pripovjedač  se  osim  divljenja  takvom 
načinu  života  (Lampusa,  Belovar),  s  druge 
strane  nastavlja  diviti  i  Pateru  Lamprosu  i 
mladom  knezu  od  Sunmyre  kao  primjerima 
erudicije  i  civilizirane  plemenitosti.  Ne 
radeći  razliku  između  ljudi  “brat  Otho  je 
za  sve  ljude  mislio  da  pripadaju  uređenom 
plemstvu  ovog  svijeta  i  da  nam  svaki  od  njih 
može  dati  ono  najviše.  (...)  Ljudi  su  posude  u 
kojima  se  nalaze  čudesne  stvari”  (ibid.:  19). 

Unatoč  tom  pokušaju  sinteze,  može 
se  reći  da  je  cijela  ta  idila  konstruirana 
između  dvije  opreke  s  tendencijom  stalnog 
održavanja  ravnoteže  između  dva  pola. 
S  jedne  strane,  pripovjedačevo  stalno 
naglašavanje  posla  biologa  i  botaničara 
kojim  se  on  i  brat  Otho  bave  karakteristično 
je  za  moderni,  civilizirani  pristup  prirodi. 
U  skladu  s  tim  kaže  se:  “polazili  smo  od 
uzvišenog  primjera  Linneausa  koji  je  s 
maršalskom  palicom  zakoračio  u  kaos 
životinjskog  i  biljnog  svijeta”  (ibid. :23);  što 
odaje  tipično  modernističko  ovladavanje 
prirodom.  No  s  druge  strane,  stalno  je 
prisutna  tendencija  naglašavanja  koliko  su 
seljaci  bliži  prirodi  te  koliko  ju  oni  bolje 
poznaju,  unatoč  nedostatku  formalnog 
znanstvenog  obrazovanja.  Jiinger  tako  kaže: 
“Jednog  jutra  (...)  osjetio  sam  kako  se  riječ 
otkida  od  pojave,  kako  puca  poput  strune  na 
prenapregnutom  luku.  Ugledao  sam  djelić 
koprene  koja  zastire  onaj  svijet  i  od  tog  časa 
jezik  me  nije  služio  kao  prije”  (ibid. :22) . 
Ambivalentnost  tog  odnosa  ne  dopušta  nam 
da,  kako  se  to  često  radi  (usp.  Kaiser,  1962), 
pojednostavljeno  etiketiramo  Jungera  kao 
zastupnika  iracionalizma.  Sve  u  svemu,  ovaj 
“anti-nacistički  capriccio”  stoga  se  bez  imalo 
kontradikcije  može  istovremeno  promatrati 
i  kao  antimodernistički  cappriccio,  jer  se  u 


bitnom  svodi  na  isto,  iako  povijesna  epoha 
koja  se  ovdje  idealizira  definitivno  nije, 
kao  često  kod  antimodernista  pa  i  samog 
Jungera,  neki  pretpovijesni  iskon,  već  upravo 
predmoderno  stanje. 

7.  ZAKLJUČAK 

Ovaj  rad  nije  imao  ambiciju  komparativno 
dokazati  međuutjecaje  dvojice  mislilaca,  već 
samo  prikazati  elemente  antimodernizma 
u  njihovom  djelu,  te  pokušati  objasniti 
sličnosti  između  njihovih  djela  kao  i  sličnosti 
u  njihovoj  recepciji.  Jiinger  na  Heideggera 
utječe  prije  svega  svojim  Radnikom ,  djelu 
koje  Heidegger  citira  u  Prevladavanju 
metafizike  iz  1936.  godine,  dok  mu  1939/40. 
posvećuje  čitav  jedan  privatni  seminar,  te 
ga  naziva  “kliničkim  opisom  europskog 
nihilizma”  (cit.  u  Cetinić-Petris,  1995:131). 
Rat  obojica  provode  u  sličnoj  poziciji,  na 
hijerarhijski  visokom  mjestu  u  instituciji, 
Heidegger  akademskoj,  a  Jiinger  vojnoj, 
kao  časnik  u  Glavnom  stožeru  Vojnog 
zapovjedništva  za  Francusku  u  Parizu.  No  za 
obojicu  se  unatoč  tome  može  reći  da  nisu  bili 
pretjerani  miljenici  režima:  Heidegger  biva 
smatran  fanatikom  te  se  u  reformi  njemačkog 
visokog  školstva  sredinom  desetljeća  nije 
istakao,  dok  Jungera  spašava  samo  karizma 
velikog  heroja  1.  svjetskog  rata.  Kao  što 
sam  već  napomenuo,  ljubavi  nije  bilo  niti 
s  druge  strane,  budući  da  su  i  Heidegger 
i  Jiinger  prezreli  režim  prokazavši  ga  kao 
tipičnog  destruktivnog  izdanka  moderne. 
Obojica  nakon  rata  doživljavaju  istu  sudbinu, 
zabranu  javnog  djelovanja  i  publiciranja  što 
je  vjerojatno  utjecalo  na  njihovo  zbližavanje. 
Tako  Jiinger  prilikom  Heideggerovog  60. 
rođendana  (1950.)  piše  ogled  Prijelaz  preko 
crte,  a  pet  godina  kasnije  Heidegger  uzvraća 
istom  mjerom  za  Jiingerov  60.  rođendan 
tekstom  Prilog  pitanja  o  bitku.  Heidegger 
i  Jiinger  dijele  dakle  mnogo  sličnih  motiva, 
što  djelomice  proizlazi  iz  toga  što  su  obojica 
proistekli  iz  slične  društvene  i  intelektualne 

sredine.  I  jedan  i  drugi  pretendiraju  na 
radikalno  mišljenje,  koje  nadilazi  povijesne 
dihotomije:  idealizam/materijalizam, 
subjektivno/objektivno,  racionalizam/ 
iracionalizam  i  si.  Ta  pretenzija  se  očituje 
i  u  potrebi  za  distanciranjem  od  “običnih” 
ljudi  te  rezultira  eklatantnim  elitizmom, 
bez  obzira  na  proklamiranu  težnju  ka 
“svakodnevici”  kao  opreci  prema  omrznutoj 
akademskoj  i  intelektualnoj  zajednici.16 

U  ovom  sam  radu  pokušao  ukazati  na 
neke  antimodernističke  elemente  u  djelima 
Heideggera  i  Jungera  te  na  povezanosti 
između  njih.  No  da  bi  se  mogla  provesti 
takva  analiza,  treba  se  prije  toga  odbaciti 
jednostrano  čitanje  koje  ili  filozofskom 
tekstu  daje  apsolutnu  autonomiju  ili  tu 
autonomiju  potpuno  uništava.  Osim  toga, 
u  radu  sam  pokušao  antimodernističke, 
konzervativne  elemente  promatrati  odvojeno 
na  razini  teksta  i  na  razini  dnevno-političke 
situacije,  što  naravno  ne  znači  da  te  dvije 
razine  ne  mogu  biti  povezane.  Međutim, 
ne  promatramo  Heideggera  u  ovom 
kontekstu-  kontekstu  antimodernističkih  i 
konzervativnih  autora-  zato  što  je  bio  blizak 
nacistima,  već  je  bio  blizak  nacistima  zato 


što  je  konzervativizam  i  antimodernizam 
bio  prisutan  u  njegovom  djelu.  Drugim 
riječima,  u  ovom  se  radu  uzima  tekstualna 
razina  kao  primarna.  Tako  je  moguće  da 
primjerice  Jaspersa  po  tom  pitanju  možemo 
donekle  izjednačiti  s  Heideggerom,  iako 
je,  što  se  tiče  dnevno-političke  situacije, 
Jaspers  bio  konzervativni  liberal,  daleko 
od  Heideggerovog  desnog  ekstremizma. 
Ali  ako  zavirimo  u  sam  tekst,  u  Jaspersa 
nalazimo  tipični  antimodernistički  diskurs 
sa  standardnim  motivima  (“vrtlog  modernog 
života”;  “međusobna  su-proizvodnja  tehnike 
i  masa”;  “niveliranje  kao  nenadoknadiv 
gubitak  supstancije”;  “gubitak  zahvaćanja 
cjeline”).  Isto  tako,  to  nam  omogućava 
uviđanje  kontinuiteta  između  Heideggerove 
i  Jtingerove,  uvjetno  govoreći,  rane  i  kasne 
faze,  neovisno  o  njihovom  dnevno-političkom 
djelovanju.  Tako  uviđamo  da  Jtingerov 
roman  Na  mramornim  liticama  kao  kritika 
aktualnog  režima  nipošto  ne  predstavlja 
autorov  pomak  iz  antimodernističkog 
svjetonazora,  već  upravo  suprotno  -  kritiku 
aktualnog  režima  iz  antimodernističke 
pozicije  radi  nedovoljnog  antimodernizma. 


16  Ne  mogu  se  stoga  složiti  sa  Sloterdijkom  u  tome  da  Heidegger  “po  svom  centralnom  misaonom  učinku,  čak  ni 
tada  ne  bi  bio  čovjek  desnice  kada  bi  politički  bio  izgovorio  i  neodržljivije  stvari.  Jer  on  je  svojim  (...)  kinizmom 
svrha,  kao  prvi  razorio  utopijsko-moralističke  velike  teorije  19.  stoljeća”  (Sloterdijk,  1992:214).  Naime,  po 
Sloterdijku  Heidegger  baveći  se  hermeneutikom  svakodnevice  “trivijalnost  čini  predmetom  'visoke’  teorije.  Već 
je  to  gesta  koja  neizbježno  pothranjuje  sumnje  na  kinizam  u  Heideggera”  (ibid.  :200).  Inzistiranje  na  svakodnevici 
je,  baš  kao  i  upotreba  “običnih”  riječi,  prije  retorički  trik  no  iskrena  želja  za  razaranjem  ciničkog  diskursa  “visoke” 
teorije,  retorički  trik  koji  kao  jedinu  želju  ima  zamijeniti  vladajući  cinički  diskurs  na  poziciji,  ali  ne  i  na  funkciji. 

ANTIMODERNISM  IN  CASE  OF  HEIDEGGER  AND  JUNGER 

SUMMARY: 

This  paper  outlines  antimodernistic  segments  of  Heidegger  and  Jiinger’s  work  respectively 
as  well  as  in  their  connections.  In  this  analysis  Bourdieu’s  method  of  sociological  reading  of 
philosophical  texts  is  used.  It  includes  both  textual  and  extra-textual  analysis,  without  giving 
preference  to  either.  In  order  to  achieve  that,  one  should  discard  biased  reading  that  would 
either  give  autonomy  to  philosophical  texts  or  reduce  that  autonomy  completely.  I  tried  to 
observe  the  antimodern,  conservative  elements  on  the  level  ofthe  text  on  the  one  hand  and  on 
the  level  of  daily  political  situation  on  the  other,  and  to  connect  them  at  the  end.  Contrary  to 
many  theorists  who  claim  that  antimodernism  is  afeature  ofonly  certain  phases  in  the  work 
of  the  above  mentioned  authors,  this  paper  argues  that  elements  of  antimodern  thought  can 
befound  even  in  phases  where  it  is  not  that  evident. 

